**Սոֆի Գրեգուար** (ֆր.՝ Sophie Grégoire, ապրիլի 24, 1975(1975-04-24), Մոնրեալ), կանադացի լրագրող, հաղորդավարուհի և մոդել, Կանադայի վարչապետ Ջասթին Թրյուդոյի կինը։

Կենսագրություն
--------------

Սոֆի Գրեգուարը ծնվել է 1975 թվականի ապրիլի 24-ին Կանադայի Քվեբեկ նահանգի Մոնրեալ քաղաքում։ Հայրը բրոքեր է, մայրը՝ բուժքույր։ Սովորել է Մոնրեալի Ուտրեմոն թաղամասի «Սեն Նոմ դը Մարի» մասնավոր գիշերօթիկ դպրոցում։ Մտադրվելով գնալ հոր հետքերով՝ ուսումը շարունակել է ՄաքԳիլի համալսարանի առևտրի ֆակուլտետում, այնուհետև տեղափոխվել է Մոնրեալի համալսարան և ավարտել այն՝ ստանալով բակալավրի աստիճան միջազգային հարաբերությունների բնագավառում։

Գրեգուարը կարծում է, որ «ունեցել է երջանիկ մանկություն», եղել է լավ ուսանողուհի, հեշտությամբ է շփվել մարդկանց հետ և սիրել է սպորտը։ 17 տարեկանից նա պայքարում էր նյարդային բուլիմիայի դեմ և բուժվել է, մասնավորապես, յոգայի օգնությամբ։

Գործունեություն
---------------

Գրեգուարն իր կարիերան սկսել է՝ որպես գովազդային ընկերության ընդունարանի օգնական և ղեկավարի քարտուղար։ Եղել է ֆոտոմոդել։ 3 տարի անց, երբ արդեն մենեջեր էր, գնացել է սովորելու ռադիոյի և հեռուստատեսության դպրոցում, որից հետո աշխատանքի է անցել խմբագրությունում։ Այստեղ նա գրում էր նորություններ (վազող տողում)։ Ավելի ուշ որպես լրագրող աշխատել է Քվեբեկի «LCN» հեռուստաընկերությունում (մի շարք այլ հեռուստաընկերություններին զուգահեռ)։ 2005-2010 թվականներին աշխատել է «CTV Television Network»-ում՝ որպես Քվեբեկի լրագրող։ Այստեղ աշխատելիս լուսաբանում էր մշակույթի, արվեստի, կինոյի և շոու-բիզնեսի խնդիրները։ Վարում է «Radio-Canada»-յի ամենօրյա հաղորդումը։

Գրեգուարն ազատ տիրապետում է ֆրանսերենին (մայրենի լեզու), անգլերենին և իսպաներենին, իսկ 2012 թվականին ստացել է յոգայի ուսուցչի վկայագիր։ Սիրում է էքստրեմալ սպորտաձևեր, նվագում է ֆլեյտա և կիթառ։ Զբաղվում է բարեգործությամբ, աշխատում է «The Shield of Athena» շահույթ չհետապնդող կազմակերպությունում, որը զբաղվում է կանանց հիմնախնդիրներով, մասնավորապես, ընտանեկան բռնության զոհերի խնդիրներով։ Նա նաև ակտիվորեն աշխատում է բուլիմիայի դեմ պայքարող կազմակերպություններում, բարեգործական նպատակներով պարբերաբար մեկնում է Աֆրիկա։ Լավ հռետոր է։

Անձնական կյանք
--------------

Սոֆին և Ջասթին Թրյուդոն 2017 թվականին
2005 թվականի մայիսի 28-ից ամուսնացած է Կանադայի երկարամյա վարչապետ Պիեր Թրյուդոյի որդու՝ հայտնի քաղաքական գործիչ, Կանադայի վարչապետ Ջասթին Թրյուդոյի հետ (ծնվել է 1971 թվականին)։ Գրեգուարը նախկինում եղել է Ջասթինի կրտսեր եղբոր՝ Միշել Թրյուդոյի մանկության ընկերուհին և դասընկերուհին։

Գրեգուարն ու Ջասթինն ունեն երեք երեխա՝ 

* ավագ որդին՝ Քսավյեր Ջեյմսը (ծնվել է 18.10.2007),
* դուստրը՝ Էլլա-Գրեյս Մարգարետը (ծնվել է 05.02.2009),
* կրտսեր որդին՝ Ադրիանը (ծնվել է 28.02.2014):

2020 թվականի մարտի 12-ին Թրյուդո ամուսիններն իրենց մեկուսացրել են այն բանից հետո, երբ Սոֆիի մոտ գրիպի ախտանիշներ են ի հայտ եկել Մեծ Բրիտանիայում ելույթից վերադառնալուց հետո։ Վարչապետի գրասենյակը նույն օրը հայտարարել է, որ Սոֆիի մոտ ախտորոշվել է COVID-19 կորոնավիրուսային վարակ։

Տես նաև
-------

* Ջասթին Թրյուդո

Ծանոթագրություններ
------------------

1. 1 2  Sophie Gregoire: the woman behind Justin Trudeau
2. 1 2  Sophie Grégoire, Justin Trudeau's Wife, Full Of Surprises
3. ↑  «Sophie Gregoire-Trudeau says she's 'a healthy woman'». Արխիվացված է օրիգինալից 2014 թ․ մայիսի 2-ին. Վերցված է 2018 թ․ հոկտեմբերի 14-ին.
4. ↑  Sophie Grégoire Biography
5. ↑  «A talk with Sophie Grégoire-Trudeau». Արխիվացված է օրիգինալից 2018 թ․ հոկտեմբերի 25-ին. Վերցված է 2018 թ․ հոկտեմբերի 14-ին.
6. ↑  «Surprising Justin Trudeau Facts». Արխիվացված է օրիգինալից 2018 թ․ հոկտեմբերի 26-ին. Վերցված է 2018 թ․ հոկտեմբերի 14-ին.
7. ↑  Bogart, Nicole (2020 թ․ մարտի 12). «Trudeau self-isolating as wife Sophie awaits result of COVID-19 test». *CTV News*. Վերցված է 2020 թ․ մարտի 12-ին.
8. ↑  «Sophie Grégoire Trudeau diagnosed with COVID-19; PM to remain in isolation». globalnews.com. 2020 թ․ մարտի 12. Վերցված է 2020 թ․ մարտի 12-ին.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Ֆեյսբուք |
|  |
| Ֆոտո, վիդեո և աուդիո | Ինստագրամ |
|  |
| Թեմատիկ կայքեր | Internet Movie Database · MusicBrainz |
|  |
| Չափորոշչային վերահսկողություն | SUDOC: 243164742 · VIAF: 8754159248153004870003 · WorldCat VIAF: 8754159248153004870003 |

 |